
BIROULUI PERMANENT
AL
CAMEREI DEPUTAŢILOR


Vă înaintăm, alăturat, RAPORTUL COMUN asupra propunerii legislative privind comasarea prin absorbție a Institutului Român pentru Drepturile Omului de către Consiliul Național pentru Combaterea Discriminării, trimisă spre dezbatere în fond Comisiei pentru drepturile omului, culte şi problemele minorităţilor naţionale și Comisiei juridice, de disciplină şi imunităţi, cu adresa nr. Pl-x 568/2020 din 20 octombrie 2020.
În raport de obiectul şi conţinutul său, propunerea legislativă face parte din categoria legilor organice.
				
               PREŞEDINTE,                                                                PREŞEDINTE,                 

                Iusein IBRAM                                                                Nicușor HALICI               	                                        

R  A  P  O  R  T     C  O  M  U  N
asupra propunerii legislative privind comasarea prin absorbție a Institutului Român pentru Drepturile Omului de către Consiliul Național pentru Combaterea Discriminării

[bookmark: _gjdgxs]      În conformitate cu prevederile art.94 din Regulamentul Camerei Deputaţilor, republicat, Comisia pentru drepturile omului,  culte  şi  problemele minorităţilor naţionale și Comisia juridică, de disciplină şi imunităţi au fost sesizate, cu adresa nr. Pl-x 568/2020, spre dezbatere în fond, cu propunerea legislativă privind comasarea prin absorbție a Institutului Român pentru Drepturile Omului de către Consiliul Național pentru Combaterea Discriminării. 
Camera Deputaţilor este prima Cameră sesizată, potrivit prevederilor art. 75 alin. (1) din Constituția României, republicată, și ale art.91 alin. (8) din Regulamentul Camerei Deputaților, republicat.
Consiliul Legislativ a avizat favorabil inițiativa legislativă, conform avizului nr. 872 din 25 august 2020.
Consiliul Economic și Social a trimis puncte de vedere ale reprezentanților săi, potrivit adresei cu numărul 7385 din 13 august 2020.
Comisia pentru muncă și protecție socială a avizat negativ propunerea legislativă, conform avizului nr. 4c-9/847 din 26 octombrie 2020.
Propunerea legislativă supusă dezbaterii are ca obiect de reglementare desființarea Institutului Român pentru Drepturile Omului, prima instituție națională pentru drepturile omului înființată în România după 1989, organism independent, constituit ca institut științific, având ca scop asigurarea unei mai bune cunoașteri de către organismele publice, asociaţiile neguvernamentale şi cetăţenii români a problematicii drepturilor omului, a modului în care drepturile omului sunt garantate în alte țări, îndeosebi în ţările participante la Conferinţa pentru securitate şi cooperare în Europa și, totodată, de a informa opinia publică de peste hotare și organismele internaţionale cu privire la  modalităţile practice prin care drepturile omului sunt asigurate şi respectate în România, membru al Rețelei Europene a Instituțiilor Naționale pentru Drepturile Omului, al Asociației Comisiilor Francofone de Drepturile Omului, al Institutului European de Expresie și Inspirație Franceză. 
Inițiativa legislativă reglementează ca modalitate juridică pentru desființarea Institutului, absorbția acestuia de către Consiliul Național pentru Combaterea Discriminării, autoritate de stat, garant al respectării și aplicării principiului nediscriminării, în conformitate cu legislația internă în vigoare și cu documentele internaționale la care România este parte.
În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut proiectul de lege în şedinţe separate.
Comisia pentru drepturile omului, culte și problemele minorităților naționale a dezbătut propunerea legislativă în ședința online din data de 27 octombrie 2020. La lucrările ședinței Comisiei au fost prezenţi 15 deputaţi din totalul de 16 membrii. 
Membrii Comisiei juridice, de disciplină și imunități au examinat propunerea legislativă privind comasarea prin absorbție a Institutului Român pentru Drepturile Omului de către Consiliul Național pentru Combaterea Discriminării, în ședința desfășurată prin mijloace electronice, din 23 noiembrie 2020. La lucrările comisiei au fost prezenți deputații, conform listei de prezență.
Membrii comisiilor au constatat că cele două entități au un regim juridic diferit și că reglementarea propusă nu clarifică în ce măsură domeniul de activitate al Institutului Român pentru Drepturile Omului urmează să fie preluat de Consiliul Național pentru Combaterea Discriminării, nici în ceea ce privește statutul și atribuțiile personalului, patrimoniul sau transferul alocărilor bugetare ale Institutului.  
În urma finalizării dezbaterilor, membrii celor două comisii au hotărât, cu majoritate de voturi, să propună Plenului Camerei Deputaţilor respingerea propunerii legislative privind comasarea prin absorbție a Institutului Român pentru Drepturile Omului de către Consiliul Național pentru Combaterea Discriminării.
În raport de obiectul şi conţinutul său, proiectul de lege face parte din categoria legilor organice.
		




               PREŞEDINTE,                                                                PREŞEDINTE,                 

                Iusein IBRAM                                                                Nicușor HALICI               
	







	



                          Întocmit: consilier parlamentar Onesia Babeș                                                                                       Expert parlamentar, Alina Maria Drugan

                                          consilier  parlamentar  Elena Zorilă

